Troskie-baba: 'Sleg dat hy nie in vrede kan rus' | Maroela Media
Troskie-baba: 'Sleg dat hy nie in vrede kan rus'
Die foto van Jayden Ben is op die begrafnisbrief gebruik.
Die surrogaatma van Tereza Troskie-Herbst (47) se seuntjie, Jayden Ben, wat ses dae ná sy geboorte oorlede is, het 'n geregtelike doodondersoek aangevra.
Lt.kol. Annelie Wrensch, woordvoerder van die polisie, het aan Maroela Media gesê Jeanne-Marie Coetzer, Jayden-Ben se surrogaatma, het die ondersoek aangevra nadat daar nie 'n lykskouing gehou is nie.
Jayden Ben is op 26 Julie gebore en ses dae later in die vroeë oggendure van 1 Augustus oorlede. Hy is deur 'n surrogaatma gedra nadat Troskie-Herbst se baarmoeder in 2014 weens kanker verwyder moes word. Troskie-Herbst het die aand voor Jayden Ben se dood vir hom melk gegee toe sy sien daar kom bloed by sy neusie uit. Tereza en haar man, Bennie, het met Jayden Ben na die Mediclinic Bloemfontein gehaas. Hy is kort daarna dood. Vermoedelik het daar bloed in Jayden se longe beland en dit het sy dood veroorsaak. (Lees meer hier).
Tereza en Bennie op hul troudag.
Volgens Wrensch word daar nou verklarings afgeneem by al die betrokke partye, onder wie die dokters wat Jayden Ben voor en ten tyde van sy dood behandel het. "Na afloop van die ondersoek sal die inligting aan 'n senior aanklaer gegee word om dit aan 'n landdros voor te lê vir beslissing." Die landdros kan dan besluit of die ondersoek moet voortgaan en of Jayden Ben se lykie opgegrawe moet word.
Troskie-Herbst het aan Maroela Media gesê hulle is baie teleurgesteld en seergemaak oor die bewerings in die media. "Die ondersoek is veronderstel om sub judice te wees. Hierdie inligting is nie veronderstel om in die media uitgeblaker te word nie."
Volgens Troskie-Herbst het sy eers Vrydag van die ondersoek verneem en dit is Maandagmiddag aan haar bevestig. "Ons wag nou maar om te kyk wat gebeur. Ek kan nie ander mense van goed beskuldig voor ek nie feite het nie. As een mens die graagste wil weet hoekom my seuntjie onder die grond is, dan is dit sy mamma."
Troskie-Herbst het gesê hulle het ook baie vrae oor wat die dag van Jayden Ben se geboorte gebeur het. Hulle het aanvanklik verneem hy is deur middel van 'n noodkeisersnee gebore, maar nou weer dat dit glo 'n normale geboorte was. "Ons het ons seuntjie begrawe, maar het geen reg tot inligting nie. Dit is sleg dat my ou seuntjie nie eens in vrede kan rus nie."
Netwerk24 berig dat Coetzer 'n eksklusiewe ooreenkoms met Huisgenoot aangegaan het en nie met ander media mag praat nie.
Pleitooreenkoms met verdagte in internasionale porno-netwerk verwerp
[Video en foto's] Betogings vlam weer op by universiteite
Sterkte vir julle in hierdie tyd…. Mens het nie altyd krag vir al hierdie dinge nie en na n begrafnis wil mens net rustigheid he, maar julle moes ma miskien n nadoodse ondersoek laat doen het om te bepaal wat verkeerd geloop het. Nogmals baie sterkte
Maroela Media, Jayden Ben is nie 'n "Troskie baba" nie, hy is 'n "Hebst baba". Sy biologiese ma se VORIGE getroude van was Troskie. Dink nie dis so lekker regverdig teenoor sy Pappa om te sien dat daar na sy vlees en bloed verwys word onder 'n ander van nie.
Ag liewe land..hierdie baba is al n maand terug begrawe ek dink nie da gaan enigiets van die ou lyfie oorwees vir n ondersoek nie!
Eerstens hoekom word daar nog gepraat van Troskie…net omdat sy die van gehou het….Die baba is nie n Troskie nie….Tweedens hoekom is n nadoodse ondersoek nie in die begin gedoen nie….Ek as moeder sou daarop aangedring het……………………………..
Is 'n nadoodse ondersoek nie standaard by enige onnatuurlike dood nie? Baba is gesond verklaar deur 2 dokters. Stem saam, iewers klop iets nie.